《憩农家》
宋代·赵汝燧

似阴还似晴，好风弄轻柔。土膏春犁滑，竹深鸣禽幽。

农家颇潇洒，㶁㶁清泉流。蹇余入茅檐，解带为小留。

荆钗三两妇，竞将机杼投。吹炉问官人，肯吃村茶不。

群儿窗下读，千字文蒙求。余因拊其背，劝汝早休休。

泓颖才识面，白尽年少头。耕食而凿饮，胡不安箕裘。

乃翁听我言，急把书卷收。遣儿出门去，一人骑一牛。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。